**ՀԻՄՆԱՎՈՐՈՒՄ**

**ՀՀ ԿԱՌԱՎԱՐՈՒԹՅԱՆ 2023 ԹՎԱԿԱՆԻ ՄԱՐՏԻ 2-Ի N 269-Ն ՈՐՈՇՄԱՆ ՄԵՋ ՓՈՓՈԽՈՒԹՅՈՒՆՆԵՐ ԵՎ ԼՐԱՑՈՒՄՆԵՐ ԿԱՏԱՐԵԼՈՒ ՄԱՍԻՆ**

**ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ԿԱՌԱՎԱՐՈՒԹՅԱՆ** **ՈՐՈՇՄԱՆ** **ՆԱԽԱԳԾԻ**

1. **Իրավական** **ակտի** **անհրաժեշտությունը (նպատակը)**

Միջոցառման գլխավոր նպատակը արտադպրոցական ուսումնական հաստատության (այսուհետ՝ հաստատություն) մարզիչ-մանկավարժի, խմբակավարի, դասատուի, ինչպես նաև որևէ արտադպրոցական ուսումնական հաստատությունում չաշխատող և մանկավարժական աշխատողի պահանջները բավարարող անձի (այսուհետ՝ մանկավարժական աշխատող) ՝ ըստ մարզաձևերի, ուղղությունների, առարկաների (այսուհետ՝ ուղղություն) գիտելիքների իմացության աստիճանի գնահատումն ու դրա արդյունքում վերջինիս լրավճարի տրամադրումն է։

1. **Կարգավորման հարաբերությունների ներկա վիճակը և առկա խնդիրները․**

ՀՀ կառավարությսն 2023 թվականի մարտի 2-ի թիվ 269-Ն որոշմամբ հաստատվեց պետական կամ համայնքային կազմակերպությունների արտադպրոցական ծրագրեր իրականացնող մանկավարժական աշխատողների կամավոր ատեստավորման և Հայաստանի Հանրապետության պետական բյուջեից լրավճարի տրամադրման կարգը (այսուհետ՝ Կարգ)։

Կարգով արտադպրոցական ուսումնական հաստատություններում աշխատող մանկավարժական աշխատողները կամավոր ատեստավորումը անցնելուց հետո կարող էին լրավճար ստանալ միայն ատեստավորված ուղղության համար, այնինչ ՀՀ կառավարության 2022 թվականի Ո**ւսուցիչների կամավոր ատեստավորման, կամավոր ատեստավորման արդյունքով ուսուցչի դրույքաչափի և դրան հատկացվող հավելավճարի տրամադրման, կամավոր ատեստավորման հանձնաժողովի ձևավորման կարգը հաստատելու մասին** թիվ 596-Ն որոշմամբ հաստատված Հավելվածի 72-րդ կետի՝ ատեստավորման արդյունքում ուսուցիչը հավելավճարը ստանում է անկախ նրանից, թե որ առարկայից է ատեստավորվել:

 Հարկ ենք համարում ընդգծել, որ Կարգը թույլ է տալիս ատեստավորված մանկավարժական աշխատողներին տրամադրել լրավճար մեկ դրույք ծանրաբեռնվածության համար, որը 2023 թվականին կատարված վերլուծության արդյունքում պարզ է դարձել, որ ժամավճարի դեպքում կազմում է նվազագույն գումար։ Հ

**Հաշվի առնելով վերը նշված հանգամանքները և մանկավարաժական աշխատողների** մասնագիտական պատրաստվածության և կարողունակությունների բարձրացմանը զուգահեռ համահունչ պայմաններ ստեղծելու հիմքով՝ առաջարկում ենք Կարգում կատարել համապատասխան փոփոխություններն ու լրացումները։

**3․ Առկա** **խնդիրների** **առաջարկվող** **լուծումները․**

Նախագծով առաջարկվող փոփոխություններով հնարավոր կլինի նպաստել ՝

1. մատուցվող ծառայությունների որակի բարելավմանը,
2. մանկավարաժական աշխատողներիկամավոր ատեստավորման պայմանների բարելավմանը,
3. կադրային համալրման և ուսուցման գործընթացի բարձրացման արդյունավետությանը։

**4․ Կարգավորման առարկան**

Նախագծով կկարգավորվի մանկավարժական աշխատողի կամավոր ատեստավորման պայմանների, ուսուցման գործընթացի բարձրացման արդյունավետության և կադրային համալրմանհետ կապված հարաբերությունները, որը հիմք է հանդիսանալու մատուցվող ծառայությունների որակի բարելավման համար։

Հաշվի առնելով այն հանգամանքը, որ արտադպրոցական ուսումնական հաստատություններում դրույքաչափերը խիստ տարբեր են՝ ըստ տարբեր համայնքների՝ կախված համայնքների բյուջեներից, սահմանվում է ամրագրված լրավճար հետևյալ տրամաբանությամբ․

**Ատեստավորման արդյունքում՝**

1. 90-100 տոկոս արդյունք ցուցաբերելու դեպքում՝ 138 667 դրամ ֆիքսված լրավճար՝ անկախ դասավանդման ծանրաբեռնվածությունից․
2. 80-89 տոկոս արդյունք ցուցաբերելու դեպքում՝ 112 000 դրամ ֆիքսված լրավճար՝ անկախ դասավանդման ծանրաբեռնվածությունից․
3. 70-79 տոկոս արդյունք ցուցաբերելու դեպքում՝ 82 000 դրամ ֆիքսված լրավճար՝ անկախ դասավանդման ծանրաբեռնվածությունից.
4. 60-69 տոկոս արդյունք ցուցաբերելու դեպքում՝ 55 333 դրամ ֆիքսված լրավճար՝ անկախ դասավանդման ծանրաբեռնվածությունից։»։

**5․ Իրավական ակտի կիրառման դեպքում ակնկալվող արդյունքը**

Առաջարկվող լրացումները նշված ուղղություններով թույլ կտան մեծացնելու համակարգի գործառնության արդյունավետությունը, խրախուսելու համակարգի զարգացման հնարավորությունները, ապահովելու և զարգացնելու մանկավարժների մասնագիտական կատարելագործման շարունակականությունը, կատարելագործելու ուսումնական հաստատությունների կառավարման մեխանիզմները։

**6.** **Կապը ռազմավարական փաստաթղթերի հետ․**

Սույն կարգով սահմանված գործընթացի իրականացումը բխում է ՀՀ կառավարության 2021 օգոստոսի 18-ի թիվ 1363-Ա որոշմամբ հաստատված ՀՀ կառավարության  ծրագրի «4.3 ԿՐԹՈՒԹՅՈՒՆ» բաժնի  1-ին և 2-րդ պարբերություններից՝ «Կառավարության համար գերակա խնդիր է կրթության և գիտության զարգացումը, ինչի շնորհիվ է միայն հնարավոր հասնել կայուն ու ներառական զարգացման ու համընդհանուր բարեկեցության: Մարդկանց գիտելիքների և հմտությունների ուղղությամբ ներդրումները երկրի զարգացման գրավականն են: Կրթության ոլորտում նախատեսվող աշխատանքները միտված են լինելու քաղաքակիրթ, ստեղծագործ, նախաձեռնող, կարողունակ, մրցունակ և ապագան իր սեփական երկրում պատկերացնող քաղաքացու ձևավորմանը: Ոլորտի զարգացումը սերտորեն կապակցվելու է պետության զարգացման ռազմավարությանը և գերակայություններին: Կրթության բոլոր մակարդակների համար առանցքային են լինելու ներառական կրթական միջավայրի ստեղծումը, կրթության բովանդակության և կրթական ծրագրերի արդիականացումը: Հանրակրթության ոլորտի առկա խնդիրների լուծման համար անհրաժեշտ է հանրակրթության ամբողջական և շեշտակի փոփոխություն, որի հիմնաքարը մինչև 2026 թվականը հանրակրթության նոր չափորոշիչների ամբողջական ներդնումն է հանրապետության բոլոր դպրոցների բոլոր դասարաններում՝ ապահովելով դպրոցական արդիական ու հագեցված ենթակառուցվածքի, ներառական ու զարգացնող միջավայրի, կրթական որակյալ բովանդակության, բարձրորակ ուսուցչական համակազմի և դպրոցների թափանցիկ ու արդյունավետ կառավարման ամբողջություն։»

Միջոցառման անհրաժեշտությունը բխում է նաև «Հայաստանի Հանրապետության կրթության մինչև 2030 թվականը զարգացման պետական ծրագրից» բխող գործողությունների ծրագրի 1-ին գլխի 72-րդ կետից․ Կրթության համակարգի իրավական ակտերում, ոլորտին առնչվող փաստաթղթերում առկա է կիրառվող եզրույթների խառնաշփոթ: Նույն եզրույթը տարբեր ենթահամակարգերում օգտագործվում է տարբեր իմաստներով, կան ոչ հստակ թարգմանություններ: Անհրաժեշտ են աշխատանքներ կրթական համակարգի եզրույթների հստակեցման ուղղությամբ: Ամբողջական վերանայման կարիք ունի «Կրթության մասին» օրենքը՝ կրթական ամբողջական օրենսգրքի մշակման տրամաբանությամբ։

Անհրաժեշտությունը բխում է նաև «2050 ՀԱՅԱՍՏԱՆԻ ՎԵՐԱՓՈԽՄԱՆ ՌԱԶՄԱՎԱՐՈՒԹՅՈՒՆ» ծրագրի «ՄԻՆՉԵՎ 2030 ԹՎԱԿԱՆԻ ՄԵԳԱՆՊԱՏԱԿՆԵՐԻ» ԳՈՐԾՈՂՈՒԹՅՈՒՆՆԵՐԻ «1. ԿԻՐԹ ԵՎ ԿԱՐՈՂՈՒՆԱԿ ՔԱՂԱՔԱՑԻ, ԺՈՂՈՎՈՒՐԴ» համար 1 մեգանպատակի թիրախային արդյունքի ցուցանիշի ապահովման պահանջներից, այն է՝ «Գիտելիքի, մշակույթի, գիտակցության, հմտությունների համատարած, ներառական, նորարարական և հանրամատչելի զարգացման և յուրացման միջոցով ունենանք քաղաքակիրթ, ստեղծագործ, նախաձեռնող, կարողունակ ու մրցունակ քաղաքացի, ում համար իրավունքների իրացումը նույնքան կարևոր է, որքան պարտականությունների ու պարտավորությունների կատարումը, ով առաջին հերթին իրեն է համարում սեփական բարեկեցության և առողջության պատասխանատուն»:

Օրենսդրական հիմք է հանդիսանում «Կրթության մասին» ՀՀ օրենքի 36-րդ հոդվածի 6․3-րդ  կետի պահանջը, այն է՝ կրթության բնագավառում` Հայաստանի Հանրապետության կառավարության իրավասությունն է սահմանել   պետական կամ համայնքային կազմակերպությունների արտադպրոցական ծրագրեր իրականացնող մանկավարժական աշխատողների կամավոր ատեստավորման և Հայաստանի Հանրապետության պետական բյուջեից լրավճարի տրամադրումը։

**7․Իրավական ակտի մշակման գործընթացում ներգրավված ինստիտուտները, անձինք.**

ՀՀ կրթության, գիտության, մշակույթի և սպորտի նախարարություն:

**ՏԵՂԵԿԱՆՔ**

**«ՀՀ կառավարության 2023 թվականի մարտի 2-ի N 269-Ն որոշման մեջ փոփոխություններ և լրացումներ կատարելու մասին» ՀՀ կառավարության որոշման նախագծի ընդունումը կառաջացնի պետական բյուջեի ծախսերի ավելացում։**

**ՏԵՂԵԿԱՆՔ**

**«ՀՀ կառավարության 2023 թվականի մարտի 2-ի N 269-Ն որոշման մեջ փոփոխություններ և լրացումներ կատարելու մասին»» ՀՀ կառավարության որոշման նախագծի ընդունման արդյունքում այլ նորմատիվ իրավական ակտերում փոփոխություններ կատարելու անհրաժեշտություն չի առաջանա:**